Зи макъ гуакIуэмкIэ псэм лъэIэсыф
Иджыблагъэ и ныбжьыр илъэс бжыгъэ дахэ ирикъуащ Урысейм щIыхь зиIэ, Адыгейм и цIыхубэ артисткэ, опернэ уэрэджыIакIуэ гъуэзэджэ Шэгудж Маринэ.
Римский-Корсаков и цIэр зэрихьэу Санкт-Петербург дэт къэрал консерваторэр 1990 гъэм къиухащ Шэгуджым. Зи зэфIэкI лъагэхэм абы гу къыщылъата пщащэр занщIэу Мариинскэ театрым ирагъэблэгъауэ щытащ.
Ар консерваторэм щыщIэсам егъэджакIуэ Iэзэ, профессор Новиченкэ Татьянэ и гупым зэрыхэхуам и фIыгъэкIэ музыкэ дунейм и щэху куэд къищIащ, и творческэ гъуэгуанэми а лъэхъэнэращ щIэдзапIэ хуэхъуауэ къалъытэр.
Абы лъандэрэ илъэс щэщIым нэблагъэ дэкIащ, псы куэди ежэхащ, Маринэ и гъащIэми зэхъуэкIыныгъэ мымащIэхэр игъуэтащ. Глинкэ М., Мусогорский М. сымэ я цIэкIэ зэхаша урысейпсо зэпеуэхэм (1989 гъэ), 1992 гъэм Америкэм и Штат Зэгуэтхэм Понсель и цIэкIэ щекIуэкIа дунейпсо зэпеуэм и саугъэтым и япэ нагъыщэр къыщыхуагъэфэщащ.
Макъ телъыджэ зиIэ бзылъхугъэм оперэр фIыуэ зылъагъухэр къэрал куэдым къыщыдихьэхащ. Шэгуджым Iэгуауэ инхэр щыхуаIэтащ Америкэ Ищхъэрэм, Латин Америкэм, Европэм, Азием. Абы Гергиев Валерийрэ Доминго Пласидорэ игъусэу Букингем уардэунэм «Отелло» оперэр телъыджэу щигъэзэщIащ. Ар гуимыхужу итащ музыкэ утыку инхэу Альберт-холлым (Лондон), Карнеги-холлым, Метрополитен-оперэм (Нью-Йорк), Париж, Амстердам, Венэ я концерт залхэм.
Музыкант, дирижёр телъыджэхэу Гергиев Валерий, Ашкенази Владимир, Тилсон Томас Майкл, Хворостовский Дмитрий, Доминго Пласидо, Бородина Ольгэ, Нетребкэ Аннэ, Пецков Дагмар сымэ ядэлэжьащ Маринэ.
Нетребкэ Аннэрэ абырэ зэрыцIыкIурэ зэроцIыху, тIури къыщыхъуар Краснодарщ. ИужькIэ ахэр зы еджапIэ щIэсащ. Маринэ езыр езыгъэджа Новиченкэ Тамарэ деж Нетребкэ Аннэ игъэкIуауэ щытащ.
«Аннэ оперэ дунейм щиIэ ехъулIэныгъэ лъагэхэр куэдкIэ зи фIыгъэр Тамарэщ»,- щыжеIэ Маринэ и интервьюхэм я зым.
Илъэс 25-м щIигъукIэ Шэгуджым Мариинскэ театрым и утыр игъэдэхащ. Абы Римский-корсаковым, Чайковскэм, Мусоргскэм оперэхэм ролхэр гуимыхужу щигъэзэщIащ. Талант инкIэ Тхьэр зэта бзылъхугъэм оперэ гъуазджэм и тхыдэм хуэфащэ увыпIэ щиубыдащ.
И творческэ гъуэгуанэм щытепсэлъыхькIэ Маринэ жеIэ музыкэм и къалэн нэхъыщхьэр — цIыхум и псэкупсэм лъэIэсыныр арауэ къызэрилъытэр. «Сэ цIыху нэхъыбэм закъезгъэцIыхуну зэи сыхущIэкъуакъым. Оперэм и гугъуагъым, абы и щэхухэмрэ щIагъыбзэхэмрэ сатхьэкъури, IэщIыб схуэщIыжакъым. Ар къызыгурыIуэхэм я пащхьэ уиту умыгъэзащIэмэ — къохъулIэнукъым, ублэкIрэ пэт оперэм ущIыхьэу уедаIуэкIэ пхузэхэщIэнукъым, абы цIыхум зыхуигъэхьэзырын хуейщ. Мис а щхьэусыгъуэхэри хэтщ сэ оперэр фIыуэ щIэслъагъум. Апхуэдэу щыхъукIи, музыкэм и унэтIыныгъэ псори сфIэфIщ, къызыхуэтыншэу ягъэзащIэмэ».
Иджыпсту Маринэ егъэджакIуэ IэнатIэми къалэн ин щегъэзащIэ.
— СфIэфI дыдэу студентхэм сахэтщ. Утыку итынымрэ егъэджэныгъэ Iуэхумрэ зэхэзыгъэзэрыхь щыIэщ, а тIур зыкIи зэбгъэдэмыхьэ, зэпэщхьэхуэ пэтми. ЕгъэджакIуэфIым ныбжьыщIэм музыкэ дунейр иригъэцIыхун, абы и щхьэхуэныгъэ нэхъыщхьэхэр пэжу бгъэдилъхьэфын хуейщ. ЦIыхум и зэфIэкIыр зы махуэм нэхърэ адрейм нэхъ ину къызэкъуебгъэхыфын хуейщ. Абы щхьэкIэ пщIэуэ хъуар зыщыбгъэгъупщэу, уи пащхьэ итым зыхуэбгъадэу убгъэдэувапхъэщ.
Маринэ езым къиуха консерваторэм япэщIыкIэ щригъэджащ, иужькIэ, Прагэ Iэпхъуэри, абы Дунейпсо оперэ академие къыщызэIуихащ. Ар къэзыуха ныбжьыщIэ куэд дунейм щыцIэрыIуэщ.
Дохъуэхъу ди лъэпкъэгъу бзылъхугъэм, оперэ гъуазджэр иригъэфIакIуэу, и зэфIэкI дахэмкIэ къыхэщу иджыри илъэс куэдкIэ узыншэу лэжьэну.
Щомахуэ Залинэ.
